SOV meðferð til betri heilsu
Skrifað af: Katrín Jónsdóttir.
Í þessari grein ætlum við að kynna svæða- og viðbragðsmeðferð á höndum og fótum, SOV meðferð, og hugmyndafræðina að baki henni. Í stuttri grein verður stiklað á stóru en vonandi hafið þið gagn og gaman af. Svæða- og viðbragðsmeðferð er list snertingar, skynjunar og næmni. Hún er virk aðferð til heilsubótar, til sjálfshjálpar og til að hjálpa öðrum til bættrar heilsu. Rætur hennar má rekja árþúsundir aftur í tímann. Í SOV meðferð notar nuddarinn hendur sínar og meðhöndlar hendur og fætur nuddþega svo meðferðin verður samspil handa og fóta. Við ætlum fyrst að fjalla dálítið um hendur og fætur almennt og síðan ýmsar kenningar sem liggja að baki þessum fræðum og sýna myndir af höndum og fótum eins og þeir líta út þegar leyndardómar þeirra koma fram í dagsljósið
Ræturnar í fótum okkar ná ekki þeirri næringu og örvun sem líkaminn þarfnast og líkamsstarfsemin verður ekki eins og best verður á kosið. Svæðameðferð á fótum ýtir við rótarendum og viðkomandi staður í líkamanum fær örvun og styrkist og aukið samband kemst á, rætur fara jafnvel að vaxa á afskorin blóm. Önnur austræn kenning heldur því fram að um líkamann streymi orka eftir orkubrautum, frá höndum til höfuðs, frá höfði til fóta, frá fótum til brjósts, frá brjósti til handa og svo áfram í flæðandi hringrás meðan við lifum. Kínverjar kalla orkuna kí, Indverjar prönu, við kjósum að kalla hana lífsorku. Þessi lífsorka er alltumlykjandi og gegnumstreymir allt, lifandi verur hafa hæfileika til að nýta sér hana hver á sinn sérstaka hátt og hún streymir í ákveðnum farvegi um líkamann eins og áður er sagt og ef við erum heilbrigð þá er flæðið samfellt og engar hindranir. Við mennirnir erum búnir að klúðra þessu dálítið og erum undirlagðir af orkustíflum og hindrunum og það kemur fram í sjúkdómum og vanlíðan. Úr þessu er heilmikið hægt að bæta með viðbragðsmeðferð, þar sem þrýstingi er beitt á ákveðna punkta á orkubrautunum, ásamt örvandi eða letjandi orkubrautastrokum. Þessi kenning er vel þekkt á Vesturlöndum í gegnum kínversku nálastungumeðferðina, en með góðum árangri er hægt að nota þrýsting með fingrum í stað nála.
Nudd var stór þáttur í hefðbundnum lækningum fyrri tíma. Til eru myndristur frá tímum Faróa Egyptalands, sem sýna að verið er að nudda fætur og þrýstipunktameðferð og nálastungulækningar eru taldar mörg þúsund ára gamlar og kristnir menn vita út frá Biblíunni að Jesú Kristur sagði lærisveinum sínum að þvo fætur hvers annars. Það er ekki fyrr en á seinni hluta 19. aldar þegar rökhyggjan varð allsráðandi að hefðbundnar lækningar urðu að víkja fyrir nýju flokkunarkerfi. Nú skyldu þeir sem stundað höfðu lækningar kallast skottulæknar og fúskarar og starf þeirra óhefðbundið. Hefðbundnar lækningar skyldu vera byggðar á vísindalegum staðreyndum og rökhyggju, en ekki tilfinningum og reynslu. Fjölmörg rit hafa verið skráð í viðleitni til að skilgreina mannlegt eðli. Yfirleitt hafa tvær stefnur tekist á „stefna vitsmuna og rökhyggju“ og „stefna innsæis og tilfinninga“. Vestræn læknisfræði byggist á vísindalegri þekkingu, og það sem við í dag nefnum óhefðbundnar lækningar byggir á þeirri þekkingu sem innsæi og reynsla genginna kynslóða hefur fært okkur. Það sem við í okkar skóla viljum helst sjá er að þessar stefnur vinni saman, bæti hvora aðra upp og jafnvægi sé ríkjandi. Fyrst og fremst er hver einstaklingur ábyrgur fyrir sinni heilsu og líðan, en jafnframt eigum við að hjálpa hvert öðru. Svæða og viðbragðsmeðferð er mjög áhrifarík heilsubótaraðferð sem allir ættu að þekkja og geta beitt, sér og öðrum til heilsubótar.
Er það ekki sérstakt að fjallstoppur eins lítill og fjarlægur og hann er og umlukinn dulúð verður mörgum markmið og hvatning? Er það ekki sérstakt að þú hrífst af manneskju sem verður svo maki þinn og þú átt eftir að deila lífinu með? Er það ekki sérstakt að þér líður misvel í návist annarra? Er það ekki sérstakt að hægt er að hafa áhrif á líðan sína með því að þrýsti nudda fætur sína eða fara í SOV meðferð? Svæða- og viðbragðsmeðferðaskóli Íslands býður upp á nám í ofangreindum fræðum, á Akureyri og í Reykjavík. Upplýsingar fást í síma 557-5000 og 895-7333. Heimasíða skólans er www. nudd.is. Katrín Jónsdóttir.